IZVJEŠTAJ RECENZENTA ZA STUDIJSKI PROGRAM

|  |  |  |  |
| --- | --- | --- | --- |
| Pregled | | | |
| Podaci o visokoškolskoj ustanovi | | | |
| Naziv, adresa i e-mail adresa institucije | | Slobomir P Univerzitet Pavlovića put 76, Bijeljina Info@spu.ba | |
| Internet adresa | | http://spu.ba/ | |
| Naziv, broj i datum akta o osnivanju | | Odluka o osnivanju Slobomir P Univerziteta, Slobomir Bijeljina; Akt o osnivanju, odluka br. 6-01-1272/03 od dana 08.04.2003. godine | |
| Poresko-identifikacioni broj (PIB) | | 4401904060002 | |
| Matični broj dodijeljen od Republičkog zavoda za statistiku | | 1970372 | |
| Ime, prezime i adresa (naziv i sjedište) osnivača | | Mira i Slobodan Pavlović | |
| Broj i datum odluke o imenovanju lica ovlašćenog za zastupanje | | - | |
| Broj i datum dozvole za rad visokoškolske ustanove | | Odluka o ispunjavanju uslova za početak rada Slobomir P Univerziteta Bijeljina) br. 6-01-6567/04 od dana od 27.12.2004. godine; br. 07.2-9622/07 od dana od 28.12.2007. godine | |
| Broj i datum dozvole za rad van sjedišta | | Odluka br. 07.2-9622-1/07 od dana od 28.12.2007. godine | |
| Organizacione jedinice koje se posjećuju i odgovorna lica | |  | |
| Kontakt osoba: | |  | |
| Broj telefona: | | +38755231101, +38753209621 | |
| Programi prijavljeni za evaluaciju | | | |
| Naziv studijskog programa | Nivo studija | | Naziv(i) izlaznih kvalifikacija |
| ANGLISTIKA-240ECTS | prvi | | Profesor engleskog jezika i književnosti-240 ECTS |

|  |
| --- |
| DOBRE STRANE |
| B.2 Kreiranje i odobravanje studijskih programa  Univerzitet slobomir P pokazuje veoma razvijenu svest o značaju obezbeđenja kvaliteta i dokazuje posvećenost kvalitetu kroz mnoge pravilnike, procedure i dokumente neohodne za efikasno funkcionisanje sistema osiguranja kvaliteta univerziteta.  Osim što redovno anketira studente o pedagoškom radu nastavnika ( anketa 1), Univerzitet uključuje studente u procese obezbeđenja kvaliteta preko ankete 2. - Anketa za ocenjivanje standarda kvaliteta nastavnog procesa i uslova studiranja na Slobomir P Univerzitetu od strane studenata.  Postoji veliki broj pripremljenih anketa za različite zainteresovane strane, čime se pokazuje opredeljenost Univerziteta za dobijanje povratnih informacija od svih uključenih u vaspitno-obrazovni proces.  Postoji dokument kojim se reguliše računanje ECTS bodova - PRAVILNIK  O PRENOSU ECTS BODOVA I EKVIVALENCIJI NA SLOBOMIR P UNIVERZITETU.  U Samoevaluacionom izveštaju za 2019. se kao jedna od budućih aktivnosti planira ' Edukovati studente o sistemu ECTS bodovanja i postizanja željenih ishoda učenja'.  U skladu sa Kriterijumom T 2.3., ciljevi studijskog programa i programski ishodi učenja jasno su definisani i  podudarni sa sadržajem studijskih programa i nivoom ciklusa studija.U skladu su sa strategijom ustanove. Ciljevi studijskog programa i programski ishodi učenja uporedivi su sa sličnim programima na visokoškolskim  ustanovama u BiH, jugoistočnoj Evropi i razvijenim zemljama.  U mnogim dokumentima se vidi rešenost SPU da NPP-e prilagodi zahvtevima tržišta i studentima.  Pohvalno je negovanje saradnje sa Pedagoškim zavodom Republike Srpske, kao i sa nekolicinom državnih i privatnih škola u zemlji ( Gimnazija u Bijeljini, Ekonomska i Medicinska škola u Doboju i dr.).  Veoma je pozitivna organizacija stručnih seminara za nastavnike engleskog jezika - Filološki fakultet Univerziteta Slobomir P je, u saradnji s Pedagoškim zavodom Republike Srpske, u 2019.godini organizovao nekoliko stručnih seminara za nastavnike engleskog jezika osnovnih i srednjih škola iz okruženja.  Izvještaj o samovrednovanju i oceni kvaliteta za školsku 2018/19.godinu sadrži analizu rezultata ocena kriterijuma. Analiza ukazuje na slabosti i inicira usvajanje određenih mera i aktivnosti za unapređenje kvaliteta.  U NPPu je određeno da završni rad bude obavezan i nosi 7 ECTS bodova.  U dokumentima Mapiranje predmeta u procesu evaluacije ishoda studijskog programa, kod pojedinih predmeta, u podnaslovu 2.3. Diplomski rad, naznačene su aktivnosti i kriterijumi vrednovanja diplomskih/završnih radova.  Na veb-sajtu Univerziteta postoji Uputstvo za pisanje naučnog rada.  U formalnom smislu vidljiva je kontinuirana posvećenost SPU dobijanju povratnih informacija od poslodavaca i drugih o kvalitetu stečenih kompetencija studenata.  Filolozi koji završe studijski program Anglistike su kompetentni da rješavaju realne probleme iz prakse i da obavljaju sljedeće poslove:  - Nastavnik/profesor engleskog jezika u osnovnim/srednjim školama  - Predavač/nastavnik engleskog jezika u vrtićima, privatnim školama jezika  - Predavač/nastavnik engleskog jezika u okviru instituta za jezik  - Književni prevodilac  - Stručni prevodilac (ekonomija, pravo, medicina, informacione tehnologije, itd.)  - Sudski tumač za engleski jezik  - Simultani prevodilac  - Konsekutivni prevodilac  - Dopisnik (za novinske agencije)  - Jezički savjetnik/lektor stranog jezika'  Vidljiva je svest da se kontinuranim praćenjem i komunikacijom sa diplomiranim studentima proverava kvalitet stečenih kvalifikacija studenata.  U Aplikacionom obrascu je jasno definisano sledeće: ' Dokumenta sa kojima se vrši usklađivanje, praćenje naučnih i praktičnih dostignuća, usklađivanje nastavnog plana i razvijanje studijskih programa su Strategija razvoja obrazovanja Republike Srpske, Evropski kvalifikacijski okvir za visoko obrazovanje, Državni (nacionalni) kvalifikacijski okvir, Osnove kvalifikacijskog okvira u Bosni i Hercegovini.'  Iako nema komparativne analize studijskih programa, u Aplikacionom obrascu se navodi: Usklađenost studijskog programa je data kroz poređenje sa više studijskih programa: Filološki fakultet, Univerziteta u Beogradu, Univerziteta u Novom Sadu, Univerziteta u Banjaluci i Univerziteta Sinergija u Bijeljini. Navedene su veb stranice ovih univerziteta.  Obrazovni ciljevi studijskog programa definisani su u Programu Anglistika 1.ciklus, deo 3. kao ' Cilj osnovnih studija anglistike je da omogući upisanim studentima sticanje dobre osnove iz određenih znanja i vještina, koje će im pomoći da razviju solidno teorijsko, kritičko, istorijsko i kulturološko, a nadasve metodičko i praktično, poimanje engleskog jezika, lingvističkih zasada i književnih tradicija koje su nastale na prostorima Velike Britanije, Sjeverne Amerike i drugih dijelova svijeta u kojima je engleski jezik značajno uticao na oblikovanje kako raznovrsnih jezičkih, tako i specifičnih književnih i kulturoloških osobenosti naroda i prostora na kojima je bilo maternji ili razgovorni, odnosno upotrebni ili «drugi» jezik.' U Knjizi predmeta studijskog programa definisani su ciljevi pojedinačnih predmeta u silabusima.  Opšte i specifične kompetencije su navedene u Nastavnom planu osnovnih studija, deo 4: ' sticanje potrebnih znanja i vještina za obavljanje poslova u domenu obrazovanja, kulture, izdavaštva, prevodilaštva, odnosa sa javnošću, međunarodnoj komunikaciji i svim oblastima koje zahtijevaju profesionalni profil stručnjaka za engleski jezik, književnost i kulturu.'  Pravilnik o radu studentskog parlamenta (2011), član 6 o nadležnostima, u formalnom smislu reguliše ućešće studenata u revizijama studijskih programa: ' - razmatra pitanja i sprovodi aktivnosti u vezi sa obezbjedivanjem i ocjenom kvaliteta nastave, reformom studijskih programa, analizom efikasnosti studiranja, utvrdivanjem broja ECTS bodova, unapredivanjem mobilnosti studenata, podsticanjem naucnoistraživackog rada studenata, zaštitom prava studenata i unapredivanjem studentskog  standarda'.  Sačinjen je i Pravilnik o studentskom vrednovanju kvaliteta studija (2018).  2009. godine osnovan je Naučno-istraživački institut NIPEKS (naučno-istraživački centar za projekte, ekspertize, konsalting, seminare) preko kojeg se efektivnije obavlja misija ovog univerziteta u društvu, i koji je okrenut ka: 'privredi i društvenim službama; vladinim ministarstvima i institucijama; univerzitetskom nastavnom osoblju; studentima za sva tri studijska ciklusa i dr'.  U Akcionom planu aktivnosti za unapređenje kvaliteta rada na SPU za 2019.god vidljive su i planirane aktivnosti vezane za NIR, odgovornosti i rok izrade.  B.3 Učenje, podučavanje i ocjenjivanje usmjereno ka studentu  Studenti su, prema Zakonu o visokom obrazovanju, delegati u Naučno-nastavnom veću Fakulteta, u Senatu Univerziteta, Komisiji za obezbjeđenje kvaliteta, Kancelariji za obezbjeđenje kvaliteta na Slobomir P Univerzitetu itd, te imaju mogućnost direktnog uticaja i učešća u predlaganju, usvajanju studijskih programa i donošenju odluka o revizijama studijskih programa.  Redovnim anketiranjem studenata pribavljaju se povratne informacije o osiguranju kvaliteta studijskog programa. Analizurajući rezultate evaluacije koju daju studenti uprava može steći uvid u aspekte nastave kojima su studenti zadovoljni i kojima nisu, pa na osnovu svoje stručne procene reagovati i dovesti do poboljšanja. Rezultati navedenih evaluacija po pravilu su prikazani u godišnjim evaluacionim izveštajima.  Postoji odlično razrađen Program realizacije procesa unutrašnjeg i spoljnog vrednovanja rada Slobomir P Univerziteta iz 2018.godine, pod koordinacijom Komisije za obezbjeđenje kvaliteta. On predviđa unutrašnju i spoljnu evaluaciju u svim pravcima. U sastavu Programa je 13 upitnika/anketa osmišljenih za osiguranje kvaliteta na svim nivoima.  U Pravilniku o nastavi i ispitima, član 13, stoji da ukoliko je student nezadovoljan ocenom može pismenim putem studenskoj službi uložiti molbu za poništenje ocene.  Pravilnik o nastavi i ispitima (2011) dostupan je na veb-sajtu Univerziteta i u njemu je objašnjen sistem ocenjvanja.  Struktura ocene vidljiva je u silabusima pojedinačnih predmeta na studijskom programu.  U Samoevaluacionom izveštaju stoji da ' studenti imaju slobodu da iskažu svoje mišljenje predmetnom nastavniku kada uoče da je potrebno sugerisati da se neki segmenti (znanja o novim alatima i tehnologijama, novi sertifikati, video sadržaji i sl.) uvrste u pojedini predmet. Na samom predmetnom nastavniku ili na timu stručnog kadra je da te prijedloge razmotri i preduzme korake ukoliko je potrebno.'  Postoji svest da metode savladavanja gradiva i izvođenja nastave budu raznovrsne i komunikativne: kroz grupni i samostalni rad, usmene prezentacije, diskusije, istraživački rad, projekat, podstiču se interakcija i komunikacija, povezivanje teorijskog znanja sa praktičnim sadržajima.  Pre početka svakog semestra SPUniverzitet donosi i studentima čini dostupnim (putem veb sajta i stranica predmeta) plan rada na svim studijskim programima, i svim pojedinačnim predmetima:  - osnovne podatke o predmetu: naziv, godina, broj ECTS bodova, uslovi;  - ciljeve i ishode predmeta;  - sadržaj i strukturu predmeta;  - plan i raspored izvođenja nastave (predavanja i vježbe);  - način ocjenjivanja na predmetu;  - udžbenike, odnosno obaveznu i dopunsku literaturu;  - podatke o nastavnicima i saradnicima na predmetu.  Informacije se dobijaju kroz direktnu komunikaciju sa studentima i kroz studentske ankete, te omogućavaju da se načini ispitivanja i ocjenjivanja kontinuirano unapređuju.  B.4 Upis i napredovanje studenata, priznavanje i sertifikacija  Filološki fakultet Slobomir P ima dobro urađen Dodatak diplomi za studijski program Anglistika, osnovne studije, koji je nastao na osnovu preporuka Evropske komisije, Veća Evrope i UNESKO CEPES. Svrha dodatka diplomi je da pruži dovoljno nezavisnih podataka kako bi se olakšao postupak njenog priznavanja u zemlji i inostranstvu, i u skladu je sa važnim ciljevima Evropskog kvalifikacijskog okvira.  Akcioni plan internacionalizacije (2018) i Strategija internacionalizacije SPU 2019-2024 predviđaju aktivnosti unutar 5 dugoročnih strateških ciljeva razvoja:  1. Standardizacija programa u skladu sa međunarodnim normama i zahtjevima  2. Izrada realizacije i programa mobilnosti studenata  3. Izrada i realizacija programa mobilnosti nastavnog osoblja  4. Izrada I realizacija zajedničkih studisjkih programa  5. Učešće u zajedničkim obrazovno-istraživačkim projektima  Pravilnik o mobilnosti studenata, nastavnog i nenastavnog osoblja Slobomir P Univerziteta u okviru programa Erasmus+, iz 2015.godine, jedan je od dokumenata koji potvrđuje posvećenost mobilnosti.  Omogućen je prenos ECTS bodova, a kriterijumi i uslovi su propisani Statutom (čl. 64), Pravilima studiranja na 1. i 2. ciklusu studija i Pravilnikom o prenosu ECTS bodova i ekvivalenciji.  Na osnovu podataka iz Samoevaluacionog izveštaja, sa vebsajta Filološkog fakulteta može se zaključiti da su procedure za upis na Fakultet uobičajene. Fakultet naglašava poštovanje principa jednakih mogućnosti i poštuje zakonsku regulativu.  Prilikom upisa na fakultet student podnosi uobičajenu dokumentaciju.  B.5 Nastavno osoblje  Postoji Pravilnik o postupku i uslovima izbora akademskog osoblja na Slobomir P Univerzitetu (2016).  Na studijskom programu anglistike angažovano je kompetentno nastavno osoblje u dovoljnom broju, što je jedan od ključnih uslova kvalitetnog izvođenja studijskog programa.  'Ustanova ima razrađen plan usavršavanja nenastavnog osoblja. Uspostavljen je sistem informisanja zaposlenih putem Internet stranice na kojoj se redovno objavljuje i ažurira sadržaj. Oblikovan je i posebni dio koji se odnosi na osiguranje kvaliteta gdje se objavljuju svi dokumenti, izvještaji i novosti vezane za sistem kvaliteta. Informisanje spoljašnjih aktera odvija se putem internet stranica. Oblikovana je imejl adresa na koju je moguće uputiti sugestije, primjedbe i prijedloge svim akterima sistema osiguranja kvaliteta. Nenastavnom kao i ostalom osoblju su putem sajta javno dostupni podaci o raspoloživim resursima kao i o uslugama. '  Univerzitet sistematski prati, ocenjuje i podstiče pedagošku aktivnost nastavnika i saradnika. Postupak vrednovanja sprovodi se na osnovu rezultata dobijenih anketiranjem studenata, nastavnog i nenastavnog osoblja. Merila za ocenjivanje učesnika u nastavnom procesu su: redovnost izvođenja nastave, redovnost održavanja konsultacija, poštovanje termina za održavanje nastave, kvalitet predavanja i vežbi, odnos prema studentima, kriterijumi nastavnika pri ocenjivanju znanja studenata, kvalitet i dostupnost literature predviđene programom predmeta.  Zaposleni na studijskom programu anglistike posvećuju se služenju zajednici kroz povremeno organizovanje besplatnih radionica jezika.  U Aplikacionom obrascu se tvrdi da ' Pored učešća na stručnim i naučnim skupovima Slobomir P Univerziteta, zaposleni se takođe pozivaju i ohrabruju da učestvuju u međunarodnim naučnim skupovima.  Univerzitet podstiče učešće nastavnog kadra na stručno-naučnim skupovima, apliciranju i realizaciji naučno-istraživačkih projekata ili u aktivnostima uspostavljanja saradnje sa privredom. U tom smislu, evaluira se članstvo i rad u stručnim i naučnim organizacijama, uključivanje nastavnika i saradnika u projekte u privredi, kao rad sa studentima van obrazovnog procesa (na primjer, uspostavljanje kontakta sa potencijalnim poslodavcima za diplomirane studente, održavanje kontakta i praćenje diplomiranih studenata, i sl.). Od velikog značaja je i učešće nastavnog osoblja u sertifikovanim treninzima; konsalting uslugama; skupovima i savjetovanjima; različitim oblicima poslovne saradnje; međunarodne saradnje; organizaciji, realizaciji u različitim gostovanjima i predavanjima u struci.'  Iz kartona nastavnika se vidi angažovanost u naučnoistraživačkoj delatnosti većine nastavnog osoblja.  U Samoevaluacionom izveštaju se navode aktivnosti unutar dveju mera, ustanovljenih i predloženih za nastavno osoblje:  1) aktivnosti za mjeru unapređenje kvaliteta nastavnika osoblja  2) aktivnosti za mjeru unapređenja naučnoistraživačkih i stručnih kompetencija  B.6 Resursi za učenje i podrška studentima  U Samoeval. izveštaju se tvrdi da Ustanova ima razrađen sistem informisanja studenata i javnosti, kao i plan usavršavanja nenastavnog osoblja. Uspostavljen je sistem informisanja zaposlenih putem Internet stranice na kojoj se redovno objavljuje i ažurira sadržaj. U posebnom delu koji se odnosi na osiguranje kvaliteta objavljuju se dokumenti, izveštaji i novosti vezani za sistem kvaliteta. Postoji imejl adresa na koju je moguće uputiti sugestije vezane za sistem osiguranja kvaliteta.  Univerzitet osigurava resurse (učionice, laboratorije i oprema, bibliotečki resursi,kompjuteri, pojedinačni i grupni prostori za učenje i sl.) za kompletno osoblje i upisane studente. Adekvatnost resursa za izvođenje studijskih programa, funkcionalnost, starost, ergonomičnost i dostupnost ocjenjuju se kontinuirano internim evaluacijama. Univerzitet raspolaže objektima površine oko 6.500 m² u kojima se realizuju nastavna i istraživačka đelatnost, i druge. Raspolaže bibliotekom i drugim pratećim sadržajima koji studentima stoje na raspolaganju – Internet sale, sale za rekreaciju, sportski tereni, studentski klub i dr. Postoji Plan da se u budućnosti nastavi ulaganje u objekte, učila i opremu koji će podići nivo nastavnog i istraživačkog rada. Nastava se realizuje u 35 sala – učionica i laboratorija, opremljenih opremom koja zadovoljava savremene standarde obavljanja visokog obrazovanja.Prostorni resursi Univerziteta prikazani su u tabelama u Samoevaluacionom izveštaju.  Prilog Pravilnik o računovodstvu  Prilog Finansijski izvještaj i projekcija  Prilog Kancelarija za kvalitet  Prilog Obezbjeđenje kvaliteta - akti  Prilog Strategija razvoja Slobomir P Univerziteta 2019-2024  Podsticajno za studente Fakulteta je postojanje Fonda za talente i solidarnost, koji omogućava 50% nižu školarinu tokom studiranja. Takođe je za pohvalu i postojanje akata o smanjenju školarine i visini popusta za invalidna lica, siblinge i bračne drugove koji studiraju na Univerzitetu. Pozitivno po pitanju podrške studentima je i što je Univerzitet ponudio da deset studenata na osnovnim studijama iz kategorije dece palih boraca i dece iz porodica lošeg imovinskog stanja budu oslobođena plaćanja školarine u akademskoj 2019/2020. godini. Stipendije su obezbeđene iz Fonda „Mira i Slobodan Pavlović”.  Fakultet, u okviru Univerziteta, ima adekvatne prostorne kapacitete i kompjutersku opremu. Postoji moderan informacioni sistem za praćenje, administriranje i organizovanje nastave, Fakultetski Informacioni Sistem (FIS) sa jedinstvenom bazom podataka, kojim upravlja studentska služba.  B.8 Informisanje javnosti  Na veb-sajtu Univerziteta su ažurirani vodiči za brucoše na svim fakultetima.  Slobomir P Univerzitet javno objavljuje informacije o radu svih fakulteta svim zainteresovanim licima. Informacije su dostupne na internet prezentaciji, oglasnoj tabli na Univerzitetu, u Informatoru za studente u vidu kataloga/brošura ili publikacija, u studentskoj službi, na društvenim mrežama, YouTube kanalu. Univerzitet obaveštava javnost putem veb-sajta i sredstava javnog informisanja, izdavanjem publikacija, te oglašavanjem na oglasnim pločama i internetskim stranicama Univerziteta i fakulteta. Informacije o radu Univerziteta su dostupne i u glasilima Republike Srpske i studentskom časopisu Student.  Univerzitet prikuplja i analizira informacije koje o njemu objavljuju mediji (kliping) i ima svoj Facebook profil.  U skladu sa ESG smernicom 1.8 i Kriterijumom T 8.1. SPU ima vebsajt koji je preveden više od 50% na engleski jezik.  Silabusi studija 1.ciklusa javno su dostupni na veb-sajtu Fakulteta.  Procedurama u okviru Pravilnika o načinu prikupljanja i objavljivanja informacija za javnost na veb-stranici i na druge načine, definišu se načini i daju smernice za sprovođenje politike komunikacije Univerziteta. Univerzitet kontinuirano obavlja aktivnosti komunikacije sa svojim interesnim grupama kroz sve poznate oblike komunikacije, primenljive za visokoškolske institucije.  Univerzitet ima institucionalno organizovan način odnosa s javnošću kroz zaposleno lice za odnose sa javnošću.  Univerzitet ima osobu koja je zadužena za organizovanje promotivnih aktivnosti i koja podnosi periodične izveštaje Upravnom odboru o realizovanim aktivnostima.  B.9 Kontinuirano praćenje i periodična revizija studijskih programa  Slobomir P Univerzitet prati potrebe tržišta rada i vrši redovne revizije studijskih programa kako bi bili usklađeni sa tržišnim potrebama. Ankete o studentskim očekivanjima, potrebama, zadovoljstvu programima redovno se sprovode i objavljuju.  SPU je posvećen kontinuiranom praćenju kvaliteta studijskih programa i periodičnim revizijama. U Samoevaluacionom izveštaju se navode veoma konkretne mere, i planirane aktivnosti u cilju poboljšanja kvaliteta unutar njih, koje su proistekle iiz interne evaluacije (npr. Podizanje kvaliteta studijskih programa, Nastavak razvijanja koncepta da Student bude u centru pažnje, Unapređenje sistema mjerenja kvaliteta studijskog programa, Uspostavljanje bolje saradnje sa poslovnim sektorom, institucijama kulture, vaspitno obrazovnim institucijama i tržištem rada, i dr.)  U svakoj akademskoj godini obavlja se periodično samovrednovanje i provera nivoa kvaliteta u cilju ocene realizacije Strategije za obezbeđenje kvaliteta SPU u praksi. Rukovodstvo Univerziteta obezbeđuje materijalne (pred)uslove i infrastrukturu za redovno, sistematsko prikupljanje i obradu podataka potrebnih za ocenu kvaliteta u svim oblastima koje su predmet samovrednovanja. Samovrednovanje se sprovodi najmanje jednom u tri godine, 'iako se teži da se svaka akademska godina iskoristi kao šansa za unapređenje rada'.  Važnu ulogu u posmatranom procesu igra studentska populacija. Ankete o studentskim očekivanjima, potrebama i zadovoljstvu programima se redovno sprovode i objavljuju (Ankete i upitnici) (Izvještaj o samovrednovanju i oceni kvaliteta SPU 2018/2019). Studenti vrši ocenjivanje:  - standarda kvaliteta nastavnog procesa;  - kvaliteta studijskih programa i nastavnog gradiva;  - rezultata nastavnog procesa;  - naučno-istraživačkog rada nastavnog osoblja;  - rada administrativnog osoblja;  - rukovodeće strukture katedri i Slobomir P Univerziteta;  - materijalno-tehničkih, socijalno-psiholoških i ostalih faktora koji utiču na kvalitet studiranja, života i rada katedri i Slobomir P Univerziteta.  Po Programu vrednovanja Slobomir P Univerziteta u akademskoj 2018/2019. godini, vršila se unutrašnja samoevaluacija i spoljna evaluacija od strane javnosti. Unutrašnja samoevaluacija odvijala se putem ocenjivanja nastavnika od strane studenata, ocenjivanja standarda kvaliteta nastavnog procesa i uslova studiranja na Slobomir P Univerzitetu od strane studenata, ocenjivanja nastavnog procesa i aktivnosti studenata od strane nastavnika, ocenjivanja naučno-istraživačkog rada nastavnog osoblja, ocenjivanja rukovodstva od strane zaposlenih i obrnuto.  Spoljna evaluacija odvijala se putem anketiranja maturanata određenog broja srednjih škola na području Republike Srpske i Federacije Bosne i Hercegovine, poslovnog okruženja i diplomiranih studenata SP Univerziteta (prilog Program vrednovanja Slobomir P Univerziteta u akademskoj 2018/2019. godini).  B.10 Periodično vanjsko osiguranje kvaliteta  Unapređenja unutrašnjeg sistema obezbeđenja kvaliteta, proizašla iz preporuka prethodnih evaluacija, ogledaju se u pripremi detaljnog programa unapređenja i unapređenju metoda i tehnika koje se koriste u procesu obezbeđenja kvaliteta Univerziteta. Iz mnoštva dokumenata koje se tiču unapređenja ističu se sledeće preduzete mere:  '•revizija i korigovanje metodologije za praćenje i unaprijeđenje sistema kvaliteta,  •reformulacija sadržaja i strukture pitanja u anketnim obrascima,  •razvijanje mehanizma „klasterizacije“ u postupku vrednovanja Univerziteta,  •promocija ideje o značaju procesa provjere kvaliteta na Univerzitetu,  •organizovanje obuke za sve aktere u procesu provjere kvaliteta,  •podsticanje učešća nosilaca kvaliteta u raznim vrstama obuka organizovanih od strane nacionalnog savjeta i EU,  •unaprijeđenje komunikacije s nadležnim institucijama za spoljašnju provjeru kvaliteta.'  Univerzitet Slobomir P ima Alumni asocijaciju, čiji su članovi predsedništva i nastavnici i saradnici sa studijskog programa anglistika. Postoji Pravilnik o radu alumni asocijacije iz 2014.godine. |
| SLABE STRANE |
| B.2 Kreiranje i odobravanje studijskih programa  Ciljevi učenja nisu precizno definisani kod nekih predmeta u silabusima. Na primer, na osnovnom studiju predmeti Njemački jezik 1, 2 , 3 i 4 svi imaju iste ciljeve, koji su još veoma generalni i nedovoljno informativni za korisnike i druge zainteresovane.  Programski ishod 2. (Razumijevanje i vrednovanje nauč(e)nih spoznaja i stavljanje u korelaciju sa globalnim procesima koji se odvijaju u svijetu– Sposobnost rangiranja i ugrađivanja znanja u širi naučni kontekst, razumijevanje globalnih procesa i trendova razvoja međunarodne zajednice u budućnosti, kao i sticanje kritičkog pogleda „na svijet“) najslabije je ocenjen.  U Pravilniku o uvođenju, izmeni i dopuni studijskih programa iz 2014.godine predviđen je red/rubrika Ishod učenja u specifikaciji svakog predmeta (str.8), odnosno silabusu, ali ishodi učenja pojedinačnih predmeta na studijskom programu anglistika nisu definisani za pojedinačne predmete u silabusima.  U nekim dokumentima stoji da završni rad nosi 10 ECTS bodova a u nekim 7 ECTS bodova.  Nema dovoljno informacija o završnim radovima ovog studijskog programa.  Transparentnost i jasnoća ciljeva pisanja i kriterijuma vrednovanja zavrnih radova nije na visokom nivou.  U više priloženih dokumenata se navodi da se meri zadovoljstvo subjekata koji zapošljavaju studente, ali nije najjasnije na koji način rezultati merenja utiču na unapređenje studijskih programa pa to treba pojasniti.  U elaboratu studijskog programa Anglistika, 1.ciklus nije navedeno sa kojim je studijskim programima uporediv, niti ima dokaza o ostvarivosti.  Studentima je formalno data mogućnost uključenja u NIR, ali nisu vidljivi svi potrebni preduslovi niti dovoljna zainteresovanost studenata.  B.3 Učenje, podučavanje i ocjenjivanje usmjereno ka studentu  Nema podataka da je Pravilnik o nastavi i ispitima osavremenjivan od 2011.godine. Ne postoji reč žalba u Pravilniku. Molba za poništenje ocene ne podrazumava pravo studenata na žalbu na postupak i način ocenjivanja.  U silabusima studijskog programa Anglistika 1.ciklus nisu definisani ishodi učenja i nije odvojena obavezna i dopunska literatura (kao što se planira i kao što se preporučuje u Kriterijumima za akreditaciju RS i BiH T 2.5.).  Iako se iz liste ugovora vidi saradnja sa srednjim školama, nije vidljiva saradnja sa državnim osnovnim školama i vrtićima, a izlazne kvalifikacije navode kompetencije za rad svršenih studenata u svim obrazovnim institucijama.  B.4 Upis i napredovanje studenata, priznavanje i sertifikacija  U Dodatku diplomi ne spominje se nijedanput termin 'ishod učenja' , već se samo u okviru rubrike 4.2. (Naziv i zahtjevi nastavnog plana i programa:) uopšteno govori o veštinama iz oblasti anglistike itd.  U Samoevaluacionom izveštaju se navodi da 'Strani studenti koji ulaze u projekat o mobilnosti mogu se informisati o potrebnoj dokumentaciji i drugim relevatnim informacijama na sajtu našeg univerziteta', ali sajt Filološkog fakulteta uopšte nije preveden na engleski jezik.  U Prilozima u okviru dokumentacije recenzentu nije dostavljen Pravilnik studiranja na 1.ciklusu, već samo na 2.ciklusu tako da je nemoguće komentarisati ga.  B.5 Nastavno osoblje  Nisu dostavljeni Izveštaji o izboru u zvanje zaposlenih nastavnika i saradnika, niti Odluke, već samo kartoni nastavnog osoblja..  Iako se tvrdi da se posebna pažnja posvećuje kvalitetnoj selekciji mladih kadrova, njihovom daljem napretku i različitim oblicima usavršavanja, ne postoje posebni pravilnici o ljudskim resursima.  Pravilnik o sistematizaciji radnih mjesta i organizaciji poslova i radnih zadataka je iz 2010.godine i nedovoljno oslikava politiku upravljanja ljudskim resursima.  Informacije o nastavnom kadru na sajtu Fakulteta i u prilozima uz samoevaluacioni Izveštaj i Aplikaciju (odgovorni za 2018/2019) za akreditaciju ne poklapaju se u potpunosti, odnosno neažurirane su.  B.6 Resursi za učenje i podrška studentima  Iako su studentima anglistike na raspolaganju biblioteka i čitaonica, i veliki broj knjiga, kako se u dokumentu navodi, najskorija godina izdanja je 2011. pa se stiče utisak da osavremenjen fond knjiga i časopisa trenutno nije jača strana Fakulteta.  U Samoevaluacionom izveštaju se navodi da je u prilozima kriterijuma dat spisak obuka koje je polagalo nenastavno i administrativno osoblje Univerziteta, ali prilog je izostao pa recenzent nema uvid.  B.8 Informisanje javnosti  Iako je veb-sajt Univerziteta preveden na engleski jezik, sadržaj veb-sajta Filološkog fakulteta nije preveden na engleski jezik, te nije dostupan potencijalnim stranim studentima.  Slaba strana veb-sajta trenutno je i što je samo delimično ažuriran. Recimo, sadašnja dekanica, dr Božana Tomić, predstavljena je kao viši asistent u delu USPJEŠNI STUDENTI, poslednje vesti u delu OBAVJEŠTENjA na sajtu su iz marta 2021.godine itd.  Nije sasvim transparentno na koji način se vrše analize ostvarivanja nepristrasnosti, objektivnosti i dostupnosti informacija, mada se pokazuje svest o značaju komunikacije s javnošću.  B.9 Kontinuirano praćenje i periodična revizija studijskih programa  Iako ima informacija o planiranju, praćenju i revidiranju studijskih programa u okviru odlično pripremljenog Izveštaja o samovrednovanju i oceni kvaliteta SPU 2018/2019, u dokumentaciji priloženoj na uvid recenzentima studijskog programa anglistika 1.ciklus nema zapisnika o izvršenim revizijama.  U Samoevaluacionom izveštaju stoji da ' Dobijene informacije se analiziraju i u cilju unapređenja studijskog programa selektuju se one koje su relevatne za taj proces.' , ali nije rečeno tačno KO vrši ove analize i koji su tačno dalji koraci u procesu revizije. U Izveštaju takođe stoji ' Anketa se analizira i na osnovu dobijenih podataka vrše se adekvatne izmjene u studijskim programima koje imaju cilj da odgovore na uočene potrebe na tržištu rada', i opet nije jasno KO analizira anketu, niti KAKO se 'vrše adekvatne izmene. |
| PREPORUKE ZA UNAPREĐENJE |
| B.2 Kreiranje i odobravanje studijskih programa  Preciznije definisati ciljeve i ishode učenja predmeta u silabusima.  Ekspertima za akreditaciju pripremiti dokaze o načinima na koje se sprovodi prilagođavanje NPPa.  Generičkim deskriptorima (opštim ishodima učenja) u dokumentu Mapiranje predmeta dat je prostor u tabeli, ali u ovom dokumentu ishodi su uopšteni i potrebno ih je očiglednije povezati sa specifičnim ishodima učenja svakog predmeta.  Važno je da za pojedinačne predmete u silabusima postoji nekoliko konkretno, precizno i pažljivo definisanih merljivih ishoda učenja u čijem je središtu student, a ne nastavnik. Tako definisani ishodi trebalo bi da se mogu meriti navedenim načinima ocenjivanja u silabusima.  U Samoevaluacionom izveštaju stoji da nastavnici i saradnici ' kod odbrane završnih radova u svemu postupaju prema utvrđenim pravilima i rokovima za odbranu završnih radova', pa bi trebalo pojasniti i priložiti nekoliko dokaza.  U dokumentu Kodeks ponašanja studenata ističe se značaj akademske čestitosti i spominje se problem plagiranja naučnih i stručnih radova, ali ovom značajnom aspektu naučnoistraživačke delatnosti treba posvetiti veću pažnju. Testiranje na plagijat diplomskih radova za prvi ciklus uvesti da se vrši na zahtev mentora. Sve završne radove podvrći proveri radi onemogućavanja plagiranja i studente kontinuirano informisati o proceduri provere i značaju akademske čestitosti. Dati više prostora ovom aspektu i informacijama o završnom radu na veb-sajtu tako da budu transparentni svim zainteresovanim stranama (npr. objaviti kriterijume ocenjivanja).  Pripremiti listu dokaza i priložiti na uvid Komisiji za akreditaciju dokaze uticaja rezultata merenja na unapređenje studijskog programa.  Ciljeve definisati na savremeniji način.  Prikupiti dokaze uporedivosti sa sličnim studijskim programima u regionu i Evropi.  Ekspertima za akreditaciju pokazati Izveštaje o rezultatima vrednovanja organizacione jedinice i dokaze o sprovedenim procedurama za reviziju i uvođenje inovacija u NPP.  Osim deklarativno trebalo bi priložiti konkretne dokaze usaglašavanja sa Evropskim kvalifikacijskim okvirom za visoko obrazovanje, Državnim (nacionalnim) kvalifikacijskim okvirom, te Osnovama kvalifikacijskog okvira u Bosni i Hercegovini.  Pripremiti na uvid primerke izveštaja mentora i dnevnika prakse.  Razmotriti organizovanje studentske konferencije bar jednom u dve godine, kako bi se razvijala naučnoistraživačka pripremljenost studenata i poboljšala međunarodna saradnja.  Studente intenzivnije poticati na mobilnost, odlazak u inostranstvo na razmenu i praksu korištenjem stipendija. Redovnije slati i nastavno osoblje i studente na razmene u inostranstvo, i privlačiti što veći broj stranih nastavnika i studenata na jedan period na univerzitetu. Angažovati u nastavi, barem povremeno, izvorne govornike engleskog jezika.  Još više pospešiti objavljivanje naučnoistraživačkih radova i učestvovanje u međunarodnim projektima. Povećati broj projekata sa privredom i državnim institucijama, kao i broj naučno-istraživačkih projekata u državi, i inostranstvu. Nastaviti ulaganje u školovanje vlastitog kadra i upućivanje na specijalizacije u inostranstvo.  U izdavačku delatnost Univerziteta, osim publikacija iz oblasti ekonomije i menadžmenta, uvrstiti i publikacije iz oblasti anglistike.  B.3 Učenje, podučavanje i ocjenjivanje usmjereno ka studentu  Komisiji eksperata za akreditaciju dostaviti, ukoliko postoje, dokaze da o rezultatima anketiranja studenata u pogledu procedura i načina ocenjivanja po predmetima.  Ažurirati Pravilnik o nastavi i ispitima iz 2011. Uneti podatke o procedurama žalbe i ostalih mera podrške studentima tokom studiranja.  U silabuse uključiti rubriku Ishodi učenja za svaki predmet, odvojiti obaveznu od dopunske literature i dati više detalja o načinima provere znanja (šta tačno podrazumeva kolokvijum?).  Metodička praksa je važan segment usaglašavanja ishoda učenja sa izlaznim kvalifikacijama anglistike pa je treba primenjivati u svim obrazovnim institucijama za koje se studenti ovog nastavničkog studijskog programa kvalifikuju.  B.4 Upis i napredovanje studenata, priznavanje i sertifikacija  Razmotriti unapređen opis ishoda učenja u Dodatku diplomi, po Smernici 1.4. iz ESG.  Prevesti obrazac dodatka diplome na engleski jezik, ukoliko to već nije urađeno a nije dostavljeno na uvid Agenciji za visoko obrazovanje.  Prevesti kompletan sadržaj veb sajta anglistike barem na engleski jezik.  Komisiji za akreditaciju dati na uvid listu studenata koji su prošli učešće u zajedničkim projektima, bili na razmeni i slično.  Prevesti veb-sajt na engleski jezik da bi strani studenti mogli da imaju uvid u programe i procedure.  Komisiji eksperata dostaviti na uvid Pravilnik studiranja na 1.ciklusu.  Razmotriti sastavljanje Pravilnika o proceduri upisa studenata na studij 1.ciklusa.  B.5 Nastavno osoblje  Komisiji za akreditaciju dostaviti na uvid sve Izveštaje o izboru u zvanje zaposlenih nastavnika i saradnika.  Razmotriti sastavljanje Pravilnika o upravljanju ljudskim resursima, razraditi politiku upravljanja ljudskim resursima i učiniti je javno dostupnom.  Politiku upravljanja ljudskim resursima učiniti transparentnijom kroz jasnije pravilnike, procedure i dokaze.  Intenzivirati obuke pomoćnog i nenastavnog osoblja.  B.6 Resursi za učenje i podrška studentima  Nastaviti obnavljati bibliotečki fond literaturom novijeg datuma, kao i relevantnim naučnostručnim časpopisima.  Komisiji za akreditaciju dati na uvid spisak obuke nenastavnog i administrativnog osoblja, kao što se u Izveštaju obećava.  B.8 Informisanje javnosti  Ažurirati Pravilnik o organizaciji i radu veb-sajta iz 2011.godine.  Objavljivati ažurirane biografije nastavnog osoblja na anglistici sa reprezentativnim referencama na sajtu Fakulteta/Univerziteta.  Bilo bi dobro prevesti kompletan sadržaj veb-sajta studijskog programa Anglistika na engleski jezik. Najpre prevesti silabuse iz svih predmeta radi međunarodne vidljivosti svih zainteresovanih strana.  Ažurirati sajt Fakulteta redovnije u skladu sa odgovarajućim promenama na Fakultetu.  U delu veb-sajta IMATE PITANjE O STUDIJSKOM PROGRAMU? uvrstiti i opciju SUGESTIJE, da bi se omogućila bolja i direktnija komunikacija sa zainteresovanim stranama, te transparentnije ostvarila mogućnost njihovog uticaja na usavršavanje nastavnih programa.  U Samoevaluacionom izveštaju se tvrdi da Univerzitet ima godišnji plan odnosa s javnošću pa bi ga trebalo dostaviti na uvid Komisiji eksperata za akreditaciju.  Na veb-sajtu Fakulteta ponuđeni su primerci prijemnih testova uz kratak opis prijemnog ispita. Ovo je od koristi za buduće studente, ali bi modernizovan, sadržajniji i uredno ažuriran elektronski vodič za brucoše bio adekvatniji.  B.9 Kontinuirano praćenje i periodična revizija studijskih programa  Pripremiti Komisiji za akreditaciju na uvid dokumente kojima se dokazuje koje su izmene vršene s ciljem kontinuiranog poboljšavanja studijskog programa anglistika (liste izmena i/ili zapisnike o izvršenim revizijama).  Nastaviti sprovođenje niza anketa različitih zainteresovanih strana u procesu revidiranja studijskih programa.  Jasno navesta odgovorna lica, službe i redosled postupaka u procesu revidiranja, te učiniti lako dostupnim svima zainteresovanima.  B.10 Periodično vanjsko osiguranje kvaliteta  Kao što u Samoevaluacionom izveštaju 2019. stoji: ’Izraditi procedure/ postupke za izradu planova i aktivnosti koji definišu odgovornosti, rokove i resurse za sprovođenje aktivnosti koje Univerzitet namjerava postići.' |

MJESTO I DATUM \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

POTPIS RECENZENTA \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_